冯时行
留题云顶
山如虬龙来，渴饮金渊水。
水竭欲飞去，骧首振鳞尾。
壮哉老头陀，奋迅咄使止。
左手揽其角，右手持其耳。
压以大兰若，宛转不得起。
跏趺盘石上，颐指役万鬼。
至今五百载，金碧半天倚。
檀施走两川，浇钵日万指。
我来过其下，柴车为一柅。
周览三叹息，仰止百拜跪。
凭高抚浩荡，霜天净无滓。
幽怀散百虑，老眼卷千里。
因知大力量，建立乃如此。
德大无小试，器薄戒远便。
不闻力扛鼎，但见橛撼螘。
感彼上人者，不觉泪盈眥。